|  |  |  |  |  |  |  |
| --- | --- | --- | --- | --- | --- | --- |
|  | | |  | | | |
| Norges Bondelag  Postboks 9354 Grønland  0135 OSLO  Norge | |  | | | |
|  | | | |
| Vår saksbehandler | Vår dato | | Vår referanse |  | | |
| Pål-Krister Vesterdal Langlid | 29.05.2015 | | 14/00073-38 | | | |
| 74 13 50 84 | Deres dato | | Deres referanse |  | | |
|  |  | |  | | | |
| Evaluering av rovviltforliket - vurdering av bestandsmål og konsekvenser for matproduksjon og lokalsamfunn | | | | |

Rovviltforliket ble vedtatt i 2011, etter et bredt kompromiss i Stortinget. Bakgrunnen for forliket var en målsetting om redusert konflikt i rovviltpolitikken. Forliket innebar endra styringssignaler på en rekke områder, og har ligget som politisk grunnlag for gjennomføringen av rovviltforvaltningen i Norge etter 2011.

I forliket ble det slått fast at:

*”2.1.9 Forlikspartnerne er enige om at den regionale forvaltningen og de regionale bestandsmålene av rovvilt skal evalueres innen fem år.”*

Dette er bakgrunnen for at Klima- og miljødepartementet nå har gitt NINA i oppdrag å evaluere den regionale rovviltforvaltningen. I dette ligger det så vidt vi kjenner til ingen vurdering av de nasjonale bestandsmålene, om disse målsettingene på et overordnet nivå er forenlig med målsettingene om økt matproduksjon basert på norske ressurser.

**Nord-Trøndelag Bondelag er kritisk til det mangelfulle mandatet vi oppfatter direktoratet har gitt denne evalueringen.** Det har vist seg at det over store deler av landet ikke har latt seg gjøre å opprettholde beitenæringen verken i rovviltprioriterte eller i beiteprioriterte områder, dette fordi rovvilttrykket har vært generelt for høyt i de fylkene som har størst rovvilttetthet. I lys av den todelte målsettingen om beitedyr, reindrift og rovvilt mener vi det er helt avgjørende med en bred evaluering av rovviltforliket.

**Nord-Trøndelag Bondelag mener en evaluering av rovviltforliket må omfatte en helhetlig vurdering av rovviltpolitikken og konsekvenser for potensialet for norsk matproduksjon basert på norske ressurser. Det må også utredes hvordan gjennomføringen av rovviltforliket påvirker berørte lokalsamfunn. Både nasjonale bestandsmål samt regional fordeling av disse må vurderes.**

**Krav til forskningskompetanse**

Nord- Trøndelag Bondelag vil stille et habilitetsspørsmål i forhold til at departementet har gitt NINA i oppdrag å gjennomføre denne evalueringen. NINA oppfattes av oss og beitenæringa å være svært nært knyttet til miljøvernmyndighetene og rovviltforvaltningen, både som premissleverandør og i utforming av forvaltningen.

Med bakgrunn i dette mener vi NINA ikke kan gjennomføre en slik evaluering. Det må eventuelt som minimum trekkes inn tung landbruksfaglig forskningskompetanse, som likestilles med NINA og gis i oppdrag å evaluere de landbruksfaglige konsekvensene på bred basis.

**Krav til evaluering**

Nord-Trøndelag Bondelag mener evalueringen må ha følgende innholdselementer i tillegg til de rent miljøfaglige:

* Evaluering av de nasjonale bestandsmålene.
* Evaluering av de regionale bestandsmålene, noe som ettertrykkelig står i forliksteksten.
* Utredning av konsekvenser for matproduksjon basert på norske ressurser og konsekvenser for berørte lokalsamfunn.
* Landbruksfaglig kartlegging av beiteressurser som båndlegges i gjennomføringen av rovviltpolitikken.
* Landbruksfaglige vurderinger av konsekvenser for potensialet for økt matproduksjon fra husdyrbruk og reindrift.

**Videre arbeid politisk**

Nord-Trøndelag Bondelag mener det er uholdbart at departementet fokuserer utelukkende på regional forvaltning i den kommende evalueringen.

**Nord-Trøndelag Bondelag ber Norges Bondelag behandle dette spørsmålet og ta det opp med både Klima- og miljøverndepartementet og Landbruksdepartementet, samt opposisjonen på Stortinget. Evalueringen av rovviltforvaltningen må omfatte både landbruksfaglige,- miljøfaglige-, og samfunnsmessige konsekvenser i de berørte fylkene og lokalsamfunnene i landet.**

Med vennlig hilsen

*Elektronisk godkjent, uten underskrift*

|  |  |
| --- | --- |
| Asbjørn Helland | Borgny Kjølstad Grande |

leder nestleder